Title: ประกาศกระทรวงมหาดไทย เรื่อง ขยายกำหนดเวลาการขอมีบัตรใหม่หรือเปลี่ยนบัตรสำหรับผู้ประสบภัยธรรมชาติในพื้นที่ 5 จังหวัดภาคเหนือ เมื่อวันที่ 22 พฤษภาคม พ.ศ. 2549

ประกาศกระทรวงมหาดไทย

ประกาศกระทรวงมหาดไทย
เรื่อง
ขยายกำหนดเวลาการขอมีบัตรใหม่หรือเปลี่ยนบัตรสำหรับผู้ประสบภัยธรรมชาติ
ในพื้นที่ ๕
จังหวัดภาคเหนือ เมื่อวันที่ ๒๒ พฤษภาคม พ.ศ. ๒๕๔๙[๑]

ตามที่คณะรัฐมนตรีได้มีมติอนุมัติเมื่อวันที่
๒๐ มิถุนายน พ.ศ. ๒๕๔๙ ให้ขยายกำหนดเวลาการขอมีบัตรใหม่หรือเปลี่ยนบัตรสำหรับผู้ประสบภัยธรรมชาติในพื้นที่
๕ จังหวัดภาคเหนือ ได้แก่ จังหวัดน่าน จังหวัดแพร่ จังหวัดลำปาง จังหวัดสุโขทัย
และจังหวัดอุตรดิตถ์ เมื่อวันที่ ๒๒ พฤษภาคม พ.ศ. ๒๕๔๙ นั้น
อาศัยอำนาจตามความในมาตรา ๖ เบญจ แห่งพระราชบัญญัติบัตรประจำตัวประชาชน พ.ศ. ๒๕๒๖
ซึ่งแก้ไขเพิ่มเติมโดยพระราชบัญญัติบัตรประจำตัวประชาชน (ฉบับที่ ๒) พ.ศ. ๒๕๔๒
รัฐมนตรีว่าการกระทรวงมหาดไทย จึงออกประกาศไว้ ดังนี้

ให้ขยายกำหนดเวลาการขอมีบัตรใหม่หรือเปลี่ยนบัตรแก่ผู้ซึ่งบัตรหาย
หรือถูกทำลาย หรือบัตรชำรุดในสาระสำคัญเนื่องจากภัยธรรมชาติที่เกิดขึ้น
เมื่อวันที่ ๒๒ พฤษภาคม พ.ศ. ๒๕๔๙ จากภายในหกสิบวันนับแต่วันที่บัตรหายหรือถูกทำลาย
หรือบัตรชำรุดในสาระสำคัญ เป็นภายในวันที่ ๑๙ สิงหาคม พ.ศ. ๒๕๔๙
สำหรับผู้ถือบัตรที่มีชื่ออยู่ในทะเบียนบ้านในท้องที่ ดังต่อไปนี้
๑.
อำเภอนาน้อย อำเภอนาหมื่น อำเภอบ้านหลวง อำเภอเมืองน่าน อำเภอเวียงสา
และกิ่งอำเภอภูเพียง อำเภอเมืองน่าน จังหวัดน่าน
๒.
อำเภอเด่นชัย อำเภอหนองม่วงไข่ อำเภอเมืองแพร่ อำเภอร้องกวาง อำเภอลอง
อำเภอวังชิ้น อำเภอสอง และอำเภอสูงเม่น จังหวัดแพร่
๓.
อำเภอเถิน จังหวัดลำปาง
๔.
อำเภอทุ่งเสลี่ยม อำเภอบ้านด่านลานหอย อำเภอศรีสัชนาลัย อำเภอศรีสำโรง
อำเภอเมืองสุโขทัย และอำเภอสวรรคโลก จังหวัดสุโขทัย และ
๕.
อำเภอท่าปลา อำเภอเมืองอุตรดิตถ์ และอำเภอลับแล จังหวัดอุตรดิตถ์

ประกาศ ณ วันที่ ๒๓
สิงหาคม พ.ศ. ๒๕๔๙
พลอากาศเอก
คงศักดิ์  วันทนา
รัฐมนตรีว่าการกระทรวงมหาดไทย

นันทนา/ผู้จัดทำ
๗  กันยายน  ๒๕๔๙

ปฐมพร/ปรับปรุง
๑๙ กุมภาพันธ์ ๒๕๕๐

พิมลกร/ปรับปรุง
๔ มีนาคม ๒๕๕๗

[๑] ราชกิจจานุเบกษา เล่ม ๑๒๓/ตอนพิเศษ ๙๒ ง/หน้า ๓/๓๐ สิงหาคม ๒๕๔๙